Byrådet i Mariagerfjord Kommune førstebehandlede i sidste uge næste års budget. Et enigt byråd godkendte det fremlagte forslag og blandt andet fordelingen af 12 millioner kroner, som kommunen sparede under forårets lockout af folkeskolelærerne. Pengene ender i store træk tilbage i skolerne og helt konkret bliver 4,6 millioner brugt på renoveringer af skolerne. - I forbindelse med vores strukturændring et par år tilbage kom der flere lærere på nogle skoler, så helt konkret er der afsat penge til noget så basalt som toiletter på Havbakkeskolen, fordi der ikke er nok, fortæller Hans Christian Maarup (S), der er borgmester i Mariagerfjord Kommune. Der er afsat 3,4 millioner til IT på skolerne, men i modsætning til mange andre skoler, er pengene ikke tiltænkt iPads, som eleverne får lov til at tage med hjem og bruge privat. 2 millioner skal bruges på at forbedre trafiksikkerheden omkring skolen i Øster Hurup og 1 million til efteruddannelse af lærere. Budgettet bliver vedtaget af et enigt byråd 9. oktober.

Referat:
Pengene ender ved skolerne igen i form af IT, renoveringer og infrastruktur.